Kære forældre af 4.b og 5.a!

Vi er tre lærerstuderende fra professionshøjskolen Metropol. Vi har i forbindelse med vores praktik fået fornøjelsen af at følge jeres børn i perioder over de næste 2 år. Dette forløb ser vi meget frem til og vi mener, at det i den forbindelse er på sin plads at give en kort præsentation af os selv og hvem vi er.

*Jeg hedder Frederik Skov* og er 23 år gammel. Efter afsluttet studentereksamen sommeren 2008, var jeg inde og snuse til Trænregimentet i Aalborg som en del af min frivillige værnepligt. På daværende tidspunkt ville jeg gerne have uddannet mig færdig som konstabel, samt taget en udsendelse, men efter lange overvejelser, og et bagland der strittede imod, valgte jeg at stoppe eventyret dér. I februar 2009 starter jeg som tilkaldevikar på Frederiksberg kommunes specialskole, Sofus Franck Jeg fik blod på tanden, og sommeren 2009 får jeg tilbudt en fast stilling som pædagogmedhjælper på henholdsvis Sofus Franck skolen, samt Københavns kommunes specialskole i Sydhavnen, Strandparkskolen. Jeg valgte en fastansættelse i en 2. klasse for børn med multiple funktionsnedsættelser uden talesprog på Strandparkskolen, som jeg var tilknyttet året ud. Selvom jeg blev tilbudt at blive som fast pædagogmedhjælp i den daværende 2. klasse, var der flere bejlere i form af teams der ville tage mig ind som fast pædagogmedhjælper. Jeg valgte derfor i foråret 2010, at søge nye udfordringer, og starte op i en kommende 5. klasse for børn med blandingsdiagnoser og mental retardering. Derudover har jeg været tilknyttet to soloprojekter på skolen; ét for et barn med kraftig autisme, og et andet barn med stærk ADHD - begge med meget lav udviklingsalder. I foråret 2011 vælger jeg så, at gøre noget ved min passion for arbejdet med børn og især skæve eksistenser, og bliver optaget på Professionshøjskolen Metropol's læreruddannelse.

*Mit navn er Signe Beck* og jeg er 23 år gammel. Jeg blev student fra Haderslev Handelsskole i 2008. Jeg valgte herefter at arbejde et par år, da jeg var i tvivl om hvad jeg ville i fremtiden og for at få lidt livserfaring med i rygsækken.  Jeg arbejdede det første år i en tøjbutik og det andet i en børnehave.   Sommeren 2010 blev jeg optaget på Copenhagen Business School og flyttede derfor til København. Jeg var fra start i tvivl, om dette var det rigtige for mig. Jeg fik ved siden af studiet arbejde på et fritidshjem på Frederiksberg og fandt hurtigt ud af at det var den vej jeg skulle gå. Jeg afsluttede 1. semester på CBS og blev herefter fastansat på fritidshjemmet. Her arbejde jeg et halvt år og blev blev i sommeren 2011 optaget på Proffesionshøjskolen Metropol.

*Mit navn er Thomas Nikolajsen* og jeg er 22 år gammel. Jeg er født og opvokset i Bramming, Jylland, men har i forbindelse med min uddannelse som lærer trukket rødderne op og er flyttet til hovedstaden, hvor jeg nu bor sammen med min kæreste.

Jeg blev student fra Ribe katedralskole i sommeren ’09 og har derefter holdt to sabbatår, hvor jeg har arbejdet som post- og kasseekspedient i en Superbest og i det første halvår af 2011 fungeret som fast aftenvagt på et plejehjem med ansvaret for 10 beboere.

Desuden har jeg været på et 4 måneders højskoleophold på IHS - Idrætshøjskolen i Sønderborg.

Vi har valgt at læse på metropol læreruddannelsen fordi vi deler en interesse i forhold til arbejdet med børn og unge, hvilket en uddannelse som lærer giver mulighed for.